  Туспуктэм: Константин Вознесенских Майя Бывальцева 2023-тӥ арын Удмуртиысь кун эмъюртъёсы 353 эмчиос но 464 шоръёзо эм ужасьёс вуизы. Со сярысь, элькунысь тазалыкез утёнъя министрлэсь ужзэ быдэсъясь Сергей Багин вылэ чӧлскыса, удысэтлэн пресс-службаез ивортӥз. « 2023-тӥ арын кун сӧзнэтэ частной клиникаосысь, Россилэн мукет улосвылъёсысьтыз но дышетсконниосты йылпумъям 253 эмчиосты но 364 шоръёзо эм ужасьёсты, оглом 717 адямиез, кыскыны быгатӥм. Трослы со элькунын куинь ёзо юрттэтлы луыса пӧрмиз » Сергей Багин, Удмуртиысь тазалыкез утёнъя министрлэсь ужзэ быдэсъясь Удмуртиын «Земский доктор» но «Земский фельдшер» федерал программаос ужало, туэ соосъя 25 эмчиос но 25 шоръёзо эм ужасьёс эмъяськонниосы вуизы. Муниципал ёзын ӧнерчиослы жилищно-коммунальной юрттӥськет понна коньдонэз берыкто, ужан вакытсылы улон интылы сёто. Тазалыкез утён удысын ужасьёс пумысен Удмуртилэн тӧроез Александр Бречалов 7-тӥ толсуре меӵак эфирез дыръя вераз. « Валасько, адями эмчи доры дырыз дыръя уг ке шедьы, со туж урод югдур. Но со дыре ик тодыны кулэ, эмчиослэн но шоръёзо эм ужасьёслэн тырмемзыя Удмуртия Россиын 17-тӥ инты басьтэ. Тужгес секыт югдур Глазкарын вал, отчы пӧртэм улосвылъёсысь 30-лэсь трос адями лыктӥз » Александр Бречалов, Удмуртилэн тӧроез Сарапулысь эмъюртэ та ар кутсконлы 28 ӧнерчиосты кутӥзы. Сьӧрлось лыктэмъёслы куать квартира висъязы. Служебной улон инты Глазкарын но сёто. Александр Бречаловлэн верамезъя, кыкетӥ арзэ ни удысэ лыктӥсьёс, кошкисьёс сярысь, тросгес. Кытын участковой терапевтъёс уг тырмо, отын эмчиослы фельдшеръёс юртто, пусйиз улосвыл тӧро. Тодэ вайытом, 2024-тӥ арын Удмуртиын эндокринологи центръёслэсь сӧзнэт кылдытозы. Тегъёс: Тазалык эмчиос Удмуртия  